EL Επίσημη Εφημερίδα της Ευρωπαϊκής Ένωσης C 136/17

Αίτηση προδικαστικής αποφάσεως την οποία υπέβαλε το High Court of Justice Queen’s Bench Division (Administrative Court) (Ηνωμένο Βασίλειο) στις 10 Φεβρουαρίου 2016 — Prospector Offshore Drilling SA, Prospector Rig 1 Contracting Company SARL, Prospector Rig 5 Contracting Company SARL, Ensco plc, Ensco Offshore UK Limited, Rowan Companies plc, Rowan Cayman Limited κατά Her Majesty’s Treasury, Commissioners for Her Majesty’s Revenue and Customs

(Υπόθεση C-72/16)

(2016/C 136/23)

Γλώσσα διαδικασίας: η αγγλική

Αιτούν δικαστήριο

High Court of Justice Queen’s Bench Division (Administrative Court)

Διάδικοι στην υπόθεση της κύριας δίκης

Προσφεύγουσες: Prospector Offshore Drilling SA, Prospector Rig 1 Contracting Company SARL, Prospector Rig 5 Contracting Company SARL, Ensco plc, Ensco Offshore UK Limited, Rowan Companies plc, Rowan Cayman Limited

Καθών: Her Majesty’s Treasury, Commissioners for Her Majesty’s Revenue and Customs

Προδικαστικά ερωτήματα

1) Αντίκεινται τα άρθρα 49, 56 ή 63 ΣΛΕΕ σε νομοθετική ρύθμιση, όπως το τμήμα 8ZA του νόμου του 2010 σχετικά με τον φόρο εταιριών, που διέπει τη διαθέσιμη έκπτωση για τις δαπάνες ως προς τα φορολογητέα κέρδη στο Ηνωμένο Βασίλειο εταιρίας παροχής υπηρεσιών γεωτρήσεως στην πετρελαϊκή βιομηχανία (στο εξής: εργολάβος γεωτρήσεων πετρελαίου) από δραστηριότητες (στο εξής: επίμαχη εμπορική δραστηριότητα) περιλαμβάνουσες τη χρήση ορισμένου τύπου περιουσιακών στοιχείων (στο εξής: σχετικά περιουσιακά στοιχεία) που μισθώνονται από πρόσωπο «συνδεδεμένο» με τον εργολάβο γεωτρήσεων πετρελαίου, η οποία ρύθμιση: 1.1. για τον υπολογισμό των κερδών από την επίμαχη εμπορική δραστηριότητα, θέτει προκαθορισμένο ανώτατο όριο στη δυνατότητα εκπτώσεως πληρωμών για τη μίσθωση σχετικών περιουσιακών στοιχείων από συνδεδεμένα πρόσωπα, που υπολογίζεται με βάση το αρχικό κόστος του μισθωμένου περιουσιακού στοιχείου· 1.2. ορίζει ότι το ποσό των πληρωμών που έχει αποκλεισθεί λόγω του ανώτατου ορίου μπορεί να εκπίπτει από τα φορολογητέα κέρδη στο Ηνωμένο Βασίλειο (εφόσον υπάρχουν) του εργολάβου γεωτρήσεων πετρελαίου ή άλλων εταιριών του ίδιου ομίλου, τα οποία δεν προέρχονται από επίμαχη εμπορική δραστηριότητα· και 1.3. υπάγει σε ειδική φορολογική μεταχείριση τα κέρδη που πραγματοποιήθηκαν από την επίμαχη εμπορική δραστηριότητα, αποκλείοντας τον συμψηφισμό των εξόδων που σημειώθηκαν στο Ηνωμένο Βασίλειο ή των ζημιών που σημειώθηκαν εντός και εκτός Ηνωμένου Βασιλείου από άλλη αιτία εντός του ομίλου στον οποίο ανήκει ο εργολάβος γεωτρήσεων πετρελαίου με τα κέρδη από την επίμαχη εμπορική δραστηριότητα, αλλά επιτρέπει τον συμψηφισμό αυτών με άλλα κέρδη (εφόσον υπάρχουν);

2) Ειδικότερα, αντιβαίνει στα άρθρα 49, 56 ή 63 ΣΛΕΕ μια τέτοια νομοθετική ρύθμιση όταν: 2.1. υποκείμενος στον φόρο εταιριών του Ηνωμένου Βασιλείου εργολάβος γεωτρήσεων πετρελαίου μισθώνει το οικείο περιουσιακό στοιχείο από συνδεδεμένη εταιρία, μη υποκείμενη στον φόρο εταιριών του Ηνωμένου Βασιλείου, η οποία έχει συσταθεί και διατηρεί την καταστατική της έδρα σε άλλο κράτος μέλος· και/ή 2.2. συντρέχει η περίπτωση που εκτίθεται στην παράγραφο 2.1 της παρούσας και επιπλέον ο εργολάβος γεωτρήσεων πετρελαίου έχει επίσης συσταθεί και διατηρεί την καταστατική του έδρα στο εν λόγω άλλο κράτος μέλος· και/ή 2.3. υποκείμενος στον φόρο εταιριών του Ηνωμένου Βασιλείου εργολάβος γεωτρήσεων πετρελαίου είναι η θυγατρική βρετανικής μητρικής εταιρίας που διαθέτει κι άλλη θυγατρική, μη υποκείμενη στον φόρο εταιριών, η οποία έχει συσταθεί και διατηρεί την καταστατική της έδρα σε τρίτο κράτος, και ο εργολάβος γεωτρήσεων πετρελαίου μισθώνει το οικείο περιουσιακό στοιχείο από την τελευταία αυτή θυγατρική του τρίτου κράτους· και/ή 2.4. συντρέχει οποιοσδήποτε άλλος συναφής συνδυασμός τόπου εγκαταστάσεως και/ή εφαρμοστέου φορολογικού καθεστώτος ως προς τον εργολάβο γεωτρήσεων πετρελαίου και/ή τον ιδιοκτήτη του περιουσιακού στοιχείου εκμισθωτή;

3) Διαφοροποιείται κάποια από τις παραπάνω απαντήσεις εάν, γενικώς και/ή στη συγκεκριμένη περίπτωση των [προσφευγουσών], οι όμιλοι που έχουν στην ιδιοκτησία τους εξέδρες αντλήσεως πετρελαίου και παρέχουν υπηρεσίες γεωτρήσεως στο Ηνωμένο Βασίλειο δεν πραγματοποιούν σημαντικά καθαρά κέρδη στο Ηνωμένο Βασίλειο από δραστηριότητες πέραν της γεωτρήσεως;